Document ID: 31991L0663

Komisijas Direktīva
(1991. gada 10. decembris),
ar ko tehnikas attīstībai pielāgo Padomes Direktīvu 76/756/EEK attiecībā uz apgaismes ierīču un gaismas signālierīču uzstādīšanu mehāniskajiem transportlīdzekļiem un to piekabēm
(91/663/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu un jo īpaši tā 100.a pantu,
ņemot vērā Padomes Direktīvu 70/156/EEK (1970. gada 6. februāris) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [1], kurā jaunākie grozījumi izdarīti ar 1987. gada 25. jūnija Direktīvu 87/403/EEK [2], un jo īpaši tās 11. pantu,
ņemot vērā Padomes Direktīvu 76/756/EEK (1976. gada 27. jūlijs) par dalībvalstu tiesību aktu tuvināšanu attiecībā uz apgaismes ierīču un gaismas signālierīču uzstādīšanu mehāniskajiem transportlīdzekļiem un to piekabēm [3] un kas grozīta ar 1979. gada 21. novembra Direktīvu 80/233/EEK [4], 1982. gada 17. marta Direktīvu 82/244/EEK [5], 1983. gada 26. maija Direktīvu 83/276/EEK [6], 1983. gada 14. decembra Direktīvu 84/8/EEK [7] un 1989. gada 28. marta Direktīvu 89/278/EEK [8],
tā kā skaidrības labad minētās direktīvas tagad jākonsolidē;
tā kā saskaņā ar tehnikas attīstību tagad var izdarīt jaunus grozījumus, proti, ka priekšējos lukturos jāpieprasa tikai balta gaisma, dažiem transportlīdzekļiem jānosaka sānu gabarītgaismas lukturi, un prasību lukturiem, kuri ir uz kustīgām sastāvdaļām, kā arī precizēt citus sīkākus redakcijas izstrādes jautājumus;
tā kā šajā direktīvā paredzētie pasākumi ir saskaņā ar atzinumu, ko sniegusi Komiteja to direktīvu pielāgošanai tehnikas attīstībai, kuras attiecas uz tehnisko šķēršļu atcelšanu tirdzniecībā mehānisko transportlīdzekļu nozarē,
IR PIEŅĒMUSI ŠO DIREKTĪVU.
1. pants
Direktīvu 76/756/EEK groza šādi:
1. Pantus aizstāj ar šīs direktīvas turpmākajiem pantiem.
2. Pielikumus aizstāj ar šīs direktīvas pielikumiem.
2. pants
Šajā direktīvā "transportlīdzeklis" ir jebkurš transportlīdzeklis, uz ko attiecas Padomes Direktīva 70/156/EEK.
3. pants
1. No 1993. gada 1. janvāra neviena dalībvalsts nedrīkst:
- atteikt transportlīdzekļa EK tipa apstiprinājumu, izsniegt Direktīvas 70/156/EEK 10. panta 1. punkta pēdējā ievilkumā minēto dokumentu vai piešķirt dalībvalsts tipa apstiprinājumu, vai
- aizliegt transportlīdzekļu nodošanu ekspluatācijā,
atsaucoties uz šāda tipa transportlīdzekļa vai transportlīdzekļu apgaismes ierīču un gaismas signālierīču uzstādījumu, ja šīs ierīces ir uzstādītas saskaņā ar šīs direktīvas prasībām.
2. No 1993. gada 1. oktobra dalībvalstis:
- vairs neizsniedz Direktīvas 70/156/EEK 10. panta 1. punkta pēdējā ievilkumā minēto dokumentu un
- var atteikt dalībvalsts tipa apstiprinājumu piešķiršanu
tāda tipa transportlīdzeklim, kuram apgaismes ierīces un gaismas signālierīces nav uzstādītas saskaņā ar šīs direktīvas prasībām.
3. No 1994. gada 1. oktobra dalībvalstis drīkst aizliegt tādu transportlīdzekļu nodošanu ekspluatācijā pirmo reizi, kuriem šādas ierīces nav uzstādītas saskaņā ar šīs direktīvas prasībām.
4. pants
Dalībvalsts, kas ir piešķīrusi EK tipa apstiprinājumu, veic pasākumus, kuri vajadzīgi, lai tā saņemtu informāciju par jebkuru pārveidojumu, kas skar kādu I pielikuma 1.1. punktā minēto daļu vai parametru. Šīs dalībvalsts kompetentās iestādes nosaka, vai pārveidotais transportlīdzeklis jātestē atkārtoti un vai jāsagatavo jauns ziņojums. Ja minētajos testos atklāj neatbilstību šīs direktīvas prasībām, tad pārveidojumu neapstiprina.
5. pants
Visus grozījumus, kas vajadzīgi, lai šīs direktīvas pielikumu saturu pielāgotu tehnikas attīstībai, pieņem saskaņā ar Direktīvas 70/156/EEK 13. pantā noteikto procedūru.
6. pants
1. Dalībvalstīs stājas spēkā normatīvi un administratīvi akti, kas vajadzīgi, lai nodrošinātu atbilstību šīs direktīvas prasībām līdz 1993. gada 1. janvārim, un par to dalībvalstis tūlīt informē Komisiju.
2. Kad dalībvalstis pieņem šos tiesību aktus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka paņēmienus, kā izdarīt šādas atsauces.
3. Dalībvalstis dara Komisijai zināmus to tiesību aktu svarīgākos noteikumus, ko tās pieņēmušas jomā, uz kuru attiecas šī direktīva.
7. pants
Šī direktīva ir adresēta dalībvalstīm.
Briselē, 1991. gada 10. decembrī

Labels: 7
3
15
8